የግዥና ንብረት አስተዳደር አዋጅ ማሻሻያ ረቂቅ ለሚኒስትሮች ምክር ቤት ቀረበ
በንግድ ዘርፍ የተሰማሩ ባለሀብቶችን ወደ ማኑፋክቸሪንግ ዘርፍ ለማስገባት መንግሥት ግፊት በሚያደርግበት ወቅት፣ ከባለሀብቶች በተደጋጋሚ ለሚቀርበው የማበረታቻ ጥያቄ ምላሽ ለመስጠት የተዘጋጀው የግዥና ንብረት አስተዳደር ረቂቅ አዋጅ ለሚኒስትሮች ምክር ቤት ቀረበ፡፡በገንዘብና ኢኮኖሚ ልማት ትብብር ሚኒስቴር ባለቤትነት የተዘጋጀው የፋይናንስ፣ የግዥና ንብረት አስተዳደር ረቂቅ አዋጅ፣ በሥራ ላይ ያለውን አዋጅ ቁጥር 649/2001 ዓ.ም. የሚያሻሽል ነው፡፡ ረቂቁ ጥር 30 ቀን 2008 ዓ.ም. ለሚኒስትሮች ምክር ቤት ቀርቧል፡፡በነባሩ አዋጅ ውስጥ የነበሩትና የማኑፋክቸሪንግ ኢንዱስትሪ ተዋንያን ቅሬታ የሚያነሱባቸው አንቀጾች መሻሻላቸው ታውቋል፡፡ከእነዚህ መካከል በቀድሞ አዋጅ ቁጥር 649/2001 የአገር ውስጥ አምራቾች በጨረታ ወቅት 15 በመቶ የዋጋ ተጠቃሚ እንዲሆኑ ቢደነግግም፣ ይህ ድንጋጌ ተፈጻሚ የሚሆነው ግን ባመረቱት ምርት ላይ 35 በመቶ ተጨማሪ እሴት ከታከለበት ብቻ እንደሚሆን ቅድመ ሁኔታ አስቀምጧል፡፡የአገር ውስጥ አምራቾች በአብዛኛው በ15 በመቶ የዋጋ ተጠቃሚነታቸው ላይ በተቀመጠው ድንጋጌ ቅሬታ ባይኖራቸውም፣ እንደ ቅድመ ሁኔታ የተቀመጠው 35 በመቶ ግን የተጋነነ ነው በማለት በተለያዩ መድረኮች ሐሳባቸውን ሲገልጹ ቆይተዋል፡፡በዚህ መሠረት ከማኑፋክቸሪንግ ኢንዱስትሪ ተዋንያን ጋር በቅርበት የሚሠራው ኢንዱስትሪ ሚኒስቴር፣ በጉዳዩ ላይ ጥናት ካደረገ በኋላ ለመንግሥት ባቀረበው ምክረ ሐሳብ ተጨማሪ እሴቱ ከ35 በመቶ ወደ 20 በመቶ ዝቅ እንዲል ሐሳብ መስጠቱን መረጃዎች ጠቁመዋል፡፡ በረቂቅ አዋጁም ይህ የተሻሻለው ቁጥር ተካቶ መቅረቡ ታውቋል፡፡በቀድሞ አዋጅ የሰፈረው 35 በመቶ ድንጋጌ በርካታ የማኑፋክቸሪንግ ኢንዱስትሪ ተዋንያን የሚያሠራቸው እንዳልሆነ ሲገልጹ ቆይተዋል፡፡ሌላው በቀድሞ አዋጅ የተቀመጠው ድንጋጌ ለአገር ውስጥ ኩባንያዎች ጨረታ የሚወጣው፣ ግዥው ከአሥር ሚሊዮን ብር በታች ሲሆን ብቻ ነው፡፡ ከአሥር ሚሊዮን ብር በላይ ግዥ የሚፈጸም ከሆነ ዓለም አቀፍ ጨረታ የሚወጣ በመሆኑ፣ የአገር ውስጥ አቅራቢዎች ከውጭ ኩባንያዎች ጋር ለመወዳደር አቅም ስለሚያንሳቸው ከጨዋታ ውጪ ሲሆኑ ቆይተዋል፡፡በአሁኑ ወቅት በቀረበው ረቂቅ አዋጅ እስከ 150 ሚሊዮን ብር ድረስ ያሉ ግዥዎች ከአገር ውስጥ አቅራቢዎች እንዲፈጽሙ ሐሳብ መቅረቡ ታውቋል፡፡እነዚህ ሁለት ድንጋጌዎች የአገር ውስጥ ባለሀብቶችን የመወዳደር አቅም ያሳድጋሉ ተብሏል፡፡የኢንዱስትሪ ሚኒስትሩ አቶ አህመድ አብተው በቅርቡ ለጋዜጠኞች እንዳብራሩት፣ የአገር ውስጥ ባለሀብቶች መሠረታዊ ለውጥ እንዲያመጡ ለማድረግ እየተሠራ ነው፡፡ ለመንግሥት በቀረበው ረቂቅ አዋጅ የአገር ውስጥ ባለሀብቶችን የማምረትና የመወዳደር አቅም የሚያሳድጉ ዕርምጃዎችን መውሰዳቸውን አቶ አህመድ ተናግረው፣ እነዚህ ዕድሎች ተፈጥረውለት ማደግ ያልቻለ አምራች ካለ ችግሩ ያለው የተቋሙ አቅም ላይ መሆኑን አስታውቀዋል፡፡የአገር ውስጥ ባለሀብቶችን በመገፋፋት ወደ ማኑፋክቸሪንግ ዘርፍ እንዲገቡ ለማድረግ የታቀደው፣ ‹‹አገር ያለ አገር በቀል ኩባንያዎች አያድግም›› በሚል መርህ መሆኑ ተገልጿል፡፡መንግሥት የአገር ውስጥ ነጋዴዎች ወደዚህ ዘርፍ ለማስገባት በሚያደርገው የምልመላ ሒደት፣ በዘርፉ በርካታ ማነቆዎች በመኖራቸው በቅድሚያ ማነቆዎቹ ሊፈቱ ይገባል የሚል ጥያቄ ሲቀርብለት ቆይቷል፡፡ይህንን ችግር ከመሠረቱ ለመፍታት በኢንዱስትሪ ሚኒስትሩ የሚመራ ከፍተኛ ባለሥልጣናት ያሉበት የአገር ውስጥ ባለሀብቶች ‹ትራንስፎርሜሽን ስቲሪንግ ግብረ ኃይል› እንደተቋቋመም ታውቋል፡፡ ከዚህ በተጨማሪም በኢንዱስትሪ ሚኒስቴር መዋቅር ውስጥ የአገራዊ ባለሀብት ትራንስፎርሜሽን ዳይሬክቶሬት መከፈቱ ተገልጿል፡፡ 